Document ID: /roh_data/filtered/fineweb-2-filterrobots_roh.jsonl.gz/60282

Rawin Monn (26) da Sedrun va a dar scola a Lucerna. Raffaele Greco (36) da San Murezzan va a Samedan a dar scola. E Luana Oswald (22) da Müstair va en il Mosambic en l’Africa e gida da bajegiar si ina scola.
Ir per turnar
Per tuts trais èsi cler che vesair «insatge auter» e rimnar experientscha en la Bassa, u simplamain insanua auter ch’il vitg matern, saja fitg impurtant avant che turnar en la Rumantschia.
A lunga vista èsi dentant la finamira da tuts trais, da turnar en la Rumantschia e dar scola. Cunzunt Luana Oswald pudess era s’imaginar d’instruir en in auter idiom ch’il vallader. Ma ella sa, ch’ella veglia l’emprim anc emprender d’enconuscher autras culturas, linguas e vesair il mund.
Senza stentas fadiar dapli
Sch’ils dus students e la studentas guardassan sin la paja tar lur decisiun, nua dar scola, na stuessan els betg instruir en il Grischun. Cumpareglià cun auters chantuns, fadian persunas d’instrucziun pauc. En il Grischun fadia ina scolasta u in scolast che vegn gist ord il studi radund 72’000 francs. A Lucerna radund 10’000 francs dapli per onn ed a Turitg radund 20’000 francs dapli per onn. Per Raffaele Greco n’era quai bonus dentant mai ina raschun dad ir en la Bassa a dar scola.
Rawin Monn di ch'auters facturs sajan stà bler pli impurtants per la decisiun. Per exempel la citad che plascha ad el u l’amia che studegia a Lucerna. Per Luana Oswald, che fa lavur voluntaria en l’Africa, n'è la paja era betg il factur decisiv. Per ella èsi impurtant da sa sentir bain en la scola e che la scola n’è betg amez ina citad, ubain in zichel ordaifer.
Il plaschair da pudair entschaiver è grond
Els trais sa legran en mintga cas fitg da bainbaud entschaiver e dar scola. Da surpigliar ina classa, drizzar en la stanza da scola e realisar las ideas ch’els han rimnà.